আমরা এ বার চলেছি লেক থেকে তিন মাইল দূরে ‘আইরা ফোরস’ দেখতে। গাড়ি থেকে নেমেই অনেক দূর থেকে আছড়ে পড়া জলের আওয়াজ পেলাম। ফোরস দেখে যাঁরা ফিরছিলেন তাঁদের কাছে জানলাম হাফ মাইল ওপরে উঠতে হবে। কিছুটা হেঁটে একটা জলের স্রোতের ওপর ছোট্ট কাঠের পুল পার হয়ে খুব সাবধানে ওপরে উঠতে লাগলাম। পথ খুবই বিপদজনক। অন্যমনস্ক হলেই নীচে পাথরের ওপর বয়ে যাওয়া আইরা ফোরসের স্রোতে গিয়ে পড়ব। ১০০ মিটার উঁচুতে আইরা ফোরস। আমরা এখন যে পথ দিয়ে চলেছি, ১৮০২ খ্রিস্টাব্দে কবি উইলিয়াম ওয়ার্ডসওয়ার্থ ও তাঁর বোন ডরোথি ওয়ার্ডসওয়ার্থ এই পথ দিয়ে যেতে যেতে এই স্রোতের ধারে সোনালি ড্যাফোডিল ফুটে থাকতে দেখে এতটাই মুগ্ধ হয়েছিলেন যে, তার পরেই তিনি তাঁর বিখ্যাত ‘ড্যাফোডিল’ কবিতাটি রচনা করেছিলেন। উইলিয়ামের জন্ম (১৭৭০-১৮৫০) এখানেই। ঢেউখেলানো পথ ধরে যেতে যেতে একটা লম্বা কাঠের গুঁড়িতে পিন কুশনের মতো অজস্র কয়েন গাঁথা দেখে মনে হল যেন টাকার গাছ! এই জঙ্গলে নাকি লাল হরিণ ও কাঠবেড়ালি রয়েছে।